text: Elton John i Augustenborg 
  04 juli 2012 kl. 08.38
  Den legendariske engelske sanger og sangskriver Elton John spiller for 6.000 publikummere i Augustenborg
  Med Augustenborg Slot og den smukke have og udsigt til Alssund kan man ikke få en smukkere koncert-"sal".
  Koncerten, der er den eneste i Danmark i denne omgang, er arrangeret af Kultur i Syd. Det er ikke første gang Kultur i Syd har hentet et internationalt topnavn til landsdelen. Det startede med Luciano Pavarotti og siden har Eric Clapton, Roger Waters og Mark Knopfler spillet i Slotshaven.
  
  På toppen gennem 40 år
  Elton John er bestemt ikke ukendt med et dansk publikum. Han har spillet både i Horsens og på Jelling Festivalen tidligere. 
  Som få andre inden for den benhårde musikbranche har Elton John formået at holde sig på toppen lige siden har brød igennem med Your Song i 1970. Kort efter væltede han hitlisterne med dobbeltalbummet Goodbye Yellow Brick Road, som den dag i dag stadig står som noget af det ypperste inden for pop- og rockmusikken. Gennem årene er det blevet til mere end en kvart milliard solgte albums. Dermed er Elton John en af de bedst sælgende musikere nogensinde.
  